gentaiscool/nusaparagraph_topic huggingface dataset:
Teppa' areh Sabto malem megghu ka'dhinto, kulah sareng kaloargha la ampon biasa kaloar ka mall, le melleh hbay jhajan mengghuen. nah dhapak neng malll se epekkeren sareng kulah nekah ngobengeh brokoli abadhi brokoli krispi, ca'en dhibik jariyah lo. Nah, san la dhapa' neng mall, ghi rakera pokol setengah petto' malem dhinto, aduh bok, dhu cek leburrah sadhajan we'buwe'en ban sayurrah gher-segger. Akherrah tanpa sengaja ghi ngobange lok sasoai sareng catadhen dhari awwal. Kulah ngobange wortel, apel, Mayones, keju, brokoli, selada, ghu ca'en dhibi' bhakal abadhi aghinnah salad sayur ban buah. Lastarennah dha' neka, paleman dhari mall saketar sejaman abelenjeh mengghuen, bhan dapa' e compo langsong bak nyoba' ngebey salad buah ban sayur paneka.

Topic: food & beverages
Apa jiyah profesi Dishwasher? Diswasher ariyah oreng se a tanngung jawab dhe' kabhersean depor, otamanah dhe' kabhersean peralatan depor engak todi', bhejen, panji, sutil, ben sakabhinah alat makan engak pereng, gellas, moso sendok garpu. Diswahser ariyah a tanggung jawab dhe' kabhersean area depor. Biasanah tugaseh ruah termasok a sapoan, ngeppel lantai, lap-ngellap moso abhersean kennengngennah a massak. Dishwasher ning restoran se sibok biasanah bedhe lebbhi dheri sittong oreng. Delem depor se sibok, rak-koraan riyah biasanah bede benyak ben tak ambu se a rakora. Makle tak nompok pereng, gellas ben sendok garpu se kotor, oreng ning tim dishwasher ariyah bede 2 otabeh 3 oreng delem sekaleh bektonah ngakan. 

Topic: food & beverages
E kesempatan riyah, sengko' bhekal nyareta'aghinah tang depor. Tang depor abek keni' ben abentuk segi empa'. Bernanah pote, tapeh jendelanah abernah bhiruh. E tang dhepor, badha kulkas e pojok kiri ruangan. E sebelanah kulkas badha kompor, oven,  ben microwave. Mejeh dhepor badha e bun kirinah depor. E dissah badha kiyah toples se aesseh ghuleh, bhuje, kopi, teppong e attas mejeh. E delem lacinah mejeh badha garpu, sendok, ben todhi'. E nga-tenganah depor badha mejeh ngakan. Sengko', taretan, ben tang oreng tuwah biasanah sarapen ben ngakan malem e jiyeh. Tang mama' senneng sarah ka depor jiyah polanah tang mama' senneng amassak.

Topic: food & beverages
Benyak oreng se jarang bisa a liburen. Liburen ning kennengan jheu otabe semmak. Biasanah oreng se tak toman liburan jheu antara tak andik pesse otabeh tak andik bekto polanah sibok ghellun alakoh. Begi oreng se tak andik pesse, mon olee kasempadhen liburen pasteh dhedhi pengalaman paleng senneng delem odi'en. Misal oreng se tak toman nginep ning hotel, pas andik kasempadhen nginep, pagghun dhedhi pengalaman paleng lebur delen odi'en. Laen pole mon oreng la biasah nginep ning hotel, pasteh apangrasah mon nginep ning hotel biasah bein, ngara nginep ning hotel begi abe'en la dhedhi rutinitas bhen mingguh se maghebey bhusen ben onteb. 

Topic: leisures
Sajhen maju neghara jyah sajhen maju jughan terkaet sareng teknologinnah. Sebab sajhen bannyak kabutoannah manossah akan hal-hal jaruah maka sajhen bannyak jughan se akaedhen sareng permentaan se lebbhi tengghi jughan. Saenggha sobhung se lok mungkin manabi ampon la pangetterroan e tambah skillah la ampon badha. Namong manorot kulah, badha hal jhubek beccek eng bhi' dhibi' edeng makeh la ampon bisa a bhanto saeng kalakoannah manossah re saarennah. Contonnah epon, lamba' nak kanak sekolaan neka e paksah kodhu ajher noles secara manual kan neng buku. Tape samangken la ampon badha laptop sadhajana serba online sadhaja ban sakabbhina kodhu onenge carah ngetik ban nagngghuyyah latop jreya. Hal neka tantonah ghabay nak kanak males ban ngelomos.

Topic: technology
Renang mun ajhara paleng nyaman e kolam renang otabe aliran aeng se begh nengke` ghellu. Pertama ajhari kanak carana ngambang ben negghu` ka ghir pengghir. Teros bhuru ajhari sokona ghebey ngettek tape kodhu loros. Marena pas angghuy pelamung otabe tegghu` bi` tangan ghellu sambi tonton. Mun la bisa ngettek bhender sokona bhuru ocol ngangghuy tangan settong pas lateni sambi ajhalan. Pas mun la sakerana bisa e ocol bhuru ocol nek sakonek. Terakhir ajhari gerakan tangan se angghuy gaya bebas otabe gaya dada bi` cara ngalak nyaba. Latian mun bisa paleng sakonek 3 kale saminggu ma` le cepet bisa. Mun la se nengke` nyaman, bhuru ka dalemma. 

Topic: sports
Nas-panas are, sowarana na'-kana' ranyeng neng jhalan. Abu bher-ngabbher noro' bunte' angen se ngalesser santa'. Neng pengghir na'-kana' ngar-ngaran. Asorak ajhelling na'-kana' maen jha'-tajha'an neng tengnga. Maske panas, na'-kana' pagghun somangat najha' sakanca'an. Bada ngara empa' oreng se negghu' tale. Neng tengnga bada waset se negghu' mandira, se seyap ngangka' aghuna ka ghalimpo' se mennang. Are panas ajiya, sakabbhinna na'-kana' ta' nyangka ajhelling pemaen se bada neng pengghir daja ajiya robbhu. Kalengngerran. Waset dhuli aberka' narema bhadhan se robbhu ajiya. Na'-kana' se robbhu ajiya langsong eghiba ka masake' polana kalengnger marghana kapanasan. Ban pole na'-kana' jiya ghita' ngakan lagghuna ban andi' penyaket asma. Olahraga jha'-tajha' tale jiya langsong epaambu.

Topic: sports
E Jhembhuh mon teppak pasaan ongghu rammeh. Rassanah adek se nyamanah malem. Reng oreng aktif aktivitas make teppak tengnga malem. Molaen deri bektoh manjhing, reng oreng rammeh neng romanah bik dhibik edeng. Nyiapaghi kakanan, ngakan, ben kes rengkes. Marenah jiah bhejeng esyak ben terawe. Marenah terawe reng oreng adarusen, se binek neng langgher, se lakek neng masjid. Se lakek jiah adarusen bik miikrofon ben lok ambu sampe bektonah saor. Se adarusen kiah lok cuma se je rajeh, tapeh se nyut brunyut kiah norok mecah Qor'an. Mangkanah jiah, mon lok siang lakar lok seppeh mon pasaan. Tebeliggeh mon siang jiha reng oreng tedung ben alakoh.

Topic: religion
Olahraga laen se bada neng kabada'an, areya olahraga se ajhalan neng attassa kaju kene' otaba tale se malang. Olahraga ajiya anyama slacklining. Olahraga ajiya lakar bhuto hoso' ka orengnga. Mon oreng se ghampang ngator bhadhanna ma'le pada ban ta' li-ghuliyan, arowa bisa keya ta' kera ghagghar polana la biyasa. Keng senga' mon ghagghar otaba labu. Analar ban ajhalan neng attas tale rowa ta' ghampang. Lakar bhuto fokus. Neng baba arowa biyasana neng Jhurang dalem. Polana olahraga areya lakar nguji adrenalinna bhadhan. Da'ramma carana bhadhanna areya ta' labu. Keng mon neng olahraga profesional, arowa biyasana la ngangghuy pengaman ma'le aman dhing labu ka baba. Arowa biyasana, bhadhanna rowa ecekkadhi bi' tale. Mon labu, arowa bisa epasalamet bi' tale se nale'e bhadhan otaba esaba' neng sokona.

Topic: sports
Lina ben Anggi terro entar neng Jogja. Lina jiyah bingong terro entar numpak bis otabe kereta. Anggi ngocak dek Lina mon nyamanan numpak kereta polanah lok nagghin ongghe bik toron akaden mon numpak bis, aherra Lina norotdin kocak'en Anggi. Nak-kanak jiyah pas pessen kereta kangghuy entar akelenjer dek Jogja. Kereta se epessen jiyah Kereta Sri Tanjung se mangkat deri Stasiun Wonokromo Sorbejeh teros depak dek Lempuyangan Jogja. Ajhelen ngangghuy kereta nekah korang lebbi enem jam, kereta sri tanjung nekah mangkat deri sore pas depak'en malem neng Jogja. Mon numpak kereta nekah se tojuk eseddhiken jendela bisa negguh pemandangan se bedeh e luar kereta. Makle lok tobuk bedeh neng kereta nak-kanak jiyah sambi acaretah, ngakan  jhejehen ben negghuh otabe maen HP. 

Topic: leisures
E Madureh benyak terem e tasek. Ngalak terem e tasek madureh jiah pang-ghempang melarat. Mun teppak ghempang, benyak ollenah ken teppak eng melarat olle ning didhi. Terem jiah teryata andik benyak manfaat. Sala settongah e delem terem tegghi kandungan asam amino tirosin. Kandungan sebedeh jiah bisa kaangghuy obet mebelih rassah semanget ben bisa ngorangin dek stres. E delem terem bedeh kiyah vitamin A, C, ben B12 se cek parlonah kaangghuy tenaga otabeh energi. Terem jughen andik kader kalsium se teghik sebisa a manfaat dek kah tolang. Ken bedeh kekorangannah kiyah e delem terem ajiah tegghi merkurinah. Deddhi mun ngakan terem kodhu jhek nyak-benyak. 

Topic: food & beverages
Mara, molae sateya ajhar nabung. Jhe' ros boros ghellu dhaddhi oreng. Paleng enje' la 40% otabe 25% na esempen. Tako'na bede apa-apa se ta' tanto. Nyaman, ta' parlo otang ka oreng. Jhet mun bisa odi' riya jhe'ghampang aotang, panengnga ye bisa masossah ka abe'na dhibi'. Dana darurat riya manfaatta ghebey dadak an, misalla ye pas anak otabe abe'na sake', bini sake', otabe angghuy nolong anggota keluarga laenna se ce' bhutoh bhantuan, otabe laenna se bhutoh kiya. Panengnga abe' ta' tao bhakal bede apa neng masa depan. Sakone'bannya'ye bhutoh pesse. Ta' bisa e pongkere pole, kodhu nyadiaaghi pesse se cokoplah ma' le nyaman.

Topic: slice of life
Futsal e populeraghi neng Montevideo, Uruguay teppak taon 1930 bik Juan Carlos Ceriani. Keunikannah futsal olle perhatian e seluruh Amerika Selatan, otamanah neng Brazil. Keterampilen se e kembangaghi delem permaenan riah bisa e jheling delem gaya terkenal dhunnyah se e petaoh bik pemaen pemaen Brazil e luar ruangan, neng lapangan okoran biasa. Pele, bintang terkenal Brazil, contonah, ngembangaghi bakatteh e delem futsal. Sementara Brazil terus dheddhih pusat futsal dhunnyah, permaenan riah setiah e maenaghi e bebenah perlindungan Federation Internationale de Football Association e seluruh dhunnyah, molaen deri Eropa sampe dek Amerika Tengnga ben Amerika Utara, ben Afrika, Asia, ben Oseania.

Topic: sports
Caranah ngearghein permainan bal jiah bennyak. Pertama, nikmatin bhein aliran pertandingan ballah, benne nikmatin gol se e cetak bik tim kesayangan. Gol jiah angghep ghebey sittong serangan puncak. Keduek, perhatiaghi pertempuran pertempuran individual se kejadien neng lapangan. Polanah biasanah permainan individual se nentoaghi sekabbhinah permainan. Ketellok, pahamin peran ben kebebasan deri seiap posisi. Kadik peran kebebasannah pemaen budih, gelandang, sampe penyerang. Keempak, perhatiaghi deemmah setiap tim ngebey ben ngelangen ruang. Kelemak, cek formasinah tim kesayangannah hedeh. Keenem, perhatiaghi gaya maennah sittong tim. Kepettok, nikmatin pertunjukan teater ben drama deri sittong pertandingan se bhagus. Kebelluk ben se terakhir, saksiaghi sittong pertandingan secara langsung.

Topic: sports
Oreng Madureh cek senengah mun ngakan ghengan merongghi. Selaen ghempang bey-ghebeyeh ben seddhe mun e kakan bik nasek ngak-angak. Ghengan merongghi riah mun kocaeng oreng jebeh daun kelor. Ghengan riah benyak vitamin ben manfaat-tah. Mun a massak ah ghengan riah caranah settong, kalak ghengan deri rancak-eng pas becco beberseh. Marenah jiah sekedue, andhel aing ngalkal kaangguy a massak ghengan jiah. Ketello, pemasok ghengan se e campor bik beng pote, beng mera, konceh, bik buje makle seddhe. Bedeh manfaat e delem ghengan merongghi. Mun ngakan ghengan riah bisa lok mededhi aghi penyaket diabetes, metoron kolesterol, ben ghik benyak pole manfaattah ghengan merongghi. 

Topic: food & beverages
Bannyak sarah akibaddeh manabi kita lok bisa ngajhaga tradisi, kakanan tradisional ban peninggalan dhari nenek moyang jariah. Salah settongah ghi ghampang e akoe sareng budhajannah reng loar. Ban pole manabi lok e lestareaghin, resep kakanan tradisional riah bhakal punah ban nak potonnah kita bhakal lok bisa nyeccep aghin pole mangken neng budih areh. Sateap kuliner jareah pasti ghaduwan sejarah bhi' dhibi' deng. Lok kerrah badha kakanan otaba kuliner se lok ghaduwan careta neng dhalemmah. Carannah ngembangaghin ghi kadhi' ngebey jhajan jarea amargha tojjhuen kagiaden ngebey kakanan neka ngembangaghin kakanan khas ban ngalastareaghi. Daddhi manabi bisa kodhu kembangaghin terus ban ghabay inovasi se sae tor lebbhi sae.

Topic: culture & heritage
Film Pride and Prejudice ngadaptasi ceretah asli deri novel ajudul padeh karyanah Jane Austen secara bhagus, bik alur ceretah se padeh ben mertahanaghi esensi novel aslinah. Akting para pemaen deri film riah ongghuen luar biasa, otamanah deri aktris utama, Elizabeth Bennet, se sukses ngibeh karakter kuat ben independen bik kemampuan se luar biasa. Film riah ngalak ghembher secara raddhin ben kostum se e angghuy autentik. Hal jiah ngebey film riah ketelek akadik ongghuen kejadien teppak jheman jiah. Selaen jiah, film riah kiah sukses duk-ngaduk emosinah penonton marghenah sukses mertahanaghi aspek romantis ben komedi deri novel aslinah. Mangkanah film riah bisa e kocak dheddhih sittong film adaptasi se paling bhagus.

Topic: leisures
E massah pandemi teppak bennyak perusahaan nyaranaghi otabeh ngewejibaghi alakoh deri roma, entar dek kantor justru ngibeh manfaat se rajeh ghebey karyawan ngodeh otabeh karyawan anyar. Pertama, kantor ajiah kennengan ngegembleng kompetensi. David Solomon, CEO Goldman Sachs, sadar manfaat tersembunyinah deri entar dek kantor. "Engkok lok terro kelas laen deri nak kanak ngodeh deteng (deri jarak jheu) se lok olle lebbi bennyak kontak langsung, magang langsung, bimbingan langsung." Keduek, kantor jiah kennengan e dimmah kredibilitas ben kompetensi karyawan bisa e ketelak secara langsung. Entar dek kantor ngebhentoh karyawan gnodeh ghebey e jheling ben e kenalin. Selaen jiah ariah mungkinaghi mereka ghebey interaksi bik supervisor mereka.

Topic: business
Wisata se ramme neng Jaba Temor, bada wisata se anyama Water Park. Water Park andi’ bannya’ kennengngan. Bada Waterpark 1, bada waterpark 2 sampe’ tello’. Neng tello’ kennengngan ajiya dha-bhidha. Bada se lengkap, bada se enja’. Mon se settong, ghun en-maenan biasa. Mon se duwa pada keya. Se nomer tello’ ajiya ghenna’. Bada keban-keban se dari manca naghara. Neng dissa banne ghun edatenge oreng towa se la dibasa. Waterpark bisa edatengnge na’-kana’ ngoda otaba se ghi’ nyoso. Karces maso’en waterpark cem-macem. Moseman. Kadhang pettong polo lema’. Kadhang sampe’ satos saghame’. Mon se larang arowa biasa epakalowar dhing liburan otaba neng bakto neng tellasan. Kene’ ngoda’ cora’ arghana pada. Kake kodu entar mon karo terro taowa keban se bannya' macemma.

Topic: leisures
Ajhar ngala' poto banne ghun kodhu andi' kamera. Maske andi' hape se bada kamerana, bisa keya ekaghabay jhar-ajharan. Ajhar ajiya ya kodhu emolae dari objek se ma'-semma'. Mon bisa mare amoto, arowa patao ka oreng se penter ngala' poto. Bannya' lakar oreng tao amoto, tape ta' bannya' oreng tao ngala'. Artena, mon ghun ngala' ghambar dari apa se ekajhelling ya sapa'a orengnga ya pagghun bisa. Tape ta' bannya' oreng se tao da'ramma carana ngala' poto ma'le lebur. Ma'le olle apa se ekadhaddhi ngen-bangenna. Mon kalera ngala' arowa bisa ekosot. Maske ta' ekosot, pagghun argha keya kor arghana emolae dari dhibi'en. Mon kerana epadhaddhiya kalakowan ya kodhu ghu-ongghu ajhar amoto.

Topic: technology
Dhalem settong sorat neng Al quran bedeh sorat se nyareta aghin kalaherannah nabi Muhammad SAW. Caretanah bedeh neng sorat Al Fiil. Sakeng dhari gempannah kalaheran Rosullullah jareya sampe' tkalehrannah e sebbhut taon Gheje. Bhakto jareya pasukan Raja Abraham terro ma ancorrah Kakbah ban terro ngentennah daddhi gereja neng San'a, Yaman. Sopajha oreng se dhateng alakoh hajjian paneka bisa ngalle entar ka Yaman ban raja jareya ereh de'iyeh amargha lebbhi rammeh entar ka Mekkah daripada dha' gerejennah. Raja Abraham lajuh ngerem pasokan Ghejeh se je rajeh ghebey maacoren tape amargha kobasannah Allah ta'ala, pasokan Ghejeh jareya e ancoraghin sareng manok Ababil se ngebeh betoh dhari nerakah. Akherrah baitullah lok daddhi ancor.

Topic: religion
Salad buah bingkeng areh riyah rammeh ejhuwel. Bennyak oreng senneng ngakan salad polanah bennyak macem buenah. Ngakan salad buah se cellep teppak panas senat mataareh lakar nyaman tor segger. Tapeh, mon melleh salad riyah argenah cokop larang ben ollenah diddhik. Ngebey salad dibik senyatanah gempang. Pertamanah melleh gelluh buenah, misallah anggur, apel, jeruk, pir, melon terros potong nek-kennek. Mon terro pole bisa etambahen jelly, terros melleh mayones ben susu kental manis ben keju gebey saossah. Mon le lengkap kabbhi campuragih kabbhi bahan gellek neng mangkok, pas eattasah taburagih keju. Mon terro ngakan lep-cellep salad gellek masokagih dek kolkas gellun. Ngakan sald bueh riyah selaen nyaman kiyah sehat. 

Topic: food & beverages
Kabhi oreng senyatanah andik bektoh luang. Sabegien oreng nganghuy bekto luangah ghun ghebey istirahat, dung-tedungan moso leyeh-leyeh. Tapeh bede kiyah oreng se nganghuy bekto tedungah riyah alakonih hobi se e kasenneng, engak olahraga, main game, macah buku, macah komik ben se laennah. Tak sala ben tak rogi senyatanah mon nganghuy bekto luang moso dung-tedungan, tapeh bhekal bhegus mon angghuy bektoh luang ghebey alakonih hobi se bisah ngasel aghi.  Ngasel aghi pengalaman, ngasel aghi kancah otabeh bhegus pole mon bisah ngasel aghi pesse. Penteng ghebey manfaataghi bekto luang se e ka andik, misallah bektoh areh sabtu ben minggu se tadek kawajiben alakoh. 

Topic: leisures
Lok kabbhi mored riyah senneng dek ekskul olahraga bedeh kiyah mored se keng coman sennneg dek ekskul se kesenian. Tapeh biasanah  on mored se senneng dek ekskul olahraga jiyah kebennyak'en red-mored lakek'an margenah ajiyah salah settong kegiatden fisik bhedhen se ekeleburin nak-kanak. Apapole senyamanah bal sepak bola ben futsal. Sajjhen bedenah segghut acara sepak bole se esiaragih neng TV deri sepak bola neng Indonesia sampe luar negri akaden liga inggris juah, se nambah semangat nak-kanak lakek negghuh bal ben norok'en olahraga bal sepak bola jiyah. Tapeh, bedeh jughen nak-kanak otabeh mored binek se padeh lebur dek olahraga termasuk bal riyah, biasanah mon nak-kanak deiyeh riyah lakar senneng dek kelakoan se megerak bhedheh ben mekeloar keringet.

Topic: sports
A rennang engghi ka' dhinto sala settong olahraganah favorit kulah teppak ghi' kanak. Melanah dhari paneka, kulah duh cek sennengah manabi e pakon a rennag sareng ramah kulah neng songay e bingkenga roma. Sebab neng bingkeng jareya aenga berse tor benneng sarah saenggha cocok ruah manabi ghebey a rennang. A rennang paneka bannyak manfaatah dhalam jangka lanjhang. Napah pole ghabay sampeyan se ghaduwan nak kanak neng dhalam masa pertumbuhan cek cocokkah daddhi sala settong olahraga favorit. Amargha olahraga rennang nekah bisa ma patengghi badhan ban la ampo ebhukte aghin sareng kaula. Salaen matengghi badhan rennnang jughan bisa ghabya program diet se sae. 

Topic: sports
Bada nye-monye se anyama Saronen. Saronen pada bi’ soleng biyasana. Tape sowara se kalowar arowa laen bi’ sowarana Saronen. Sowara se kalowar saronen arowa abak atowwad dari sowarana soleng. Mon soleng sowara se kalowar padana aseyolan. Saronen areya ekaghabay dari kaju. Biyasana etambai keya dari besse. Neng konco’ ada’ biyasana senga’ trompet. Lebar lobangnga. Mon se esarepo biyasana lobangnga bak cope’. Saronen biyasana epamonye dhing bada kerrabhan sape. Bada keya se etabbhu neng acara daol ban acara sape sono’ ban acara mantan. Banne ghun amonye saronen malolo, tape eberri’ nye-monye se laen keya. Bada kendhang ban bada kennong otaba kalenangan. Pada bi’ soleng. Kodhu bada lobang se nambhu etotobhi mon terro kalowara sowara se eyarep dalem lagghu.

Topic: culture & heritage
Se senneng ngakan bhibhik bhaghussa entar ka barung Bebek Rizki. se ta' senneng bhibhik ta' osa kobater bisa mile kakanan laenna dhaddhi pagghun melo haha. mon dalem parjhalanan Surabaya- Madhura otaba Madhura-Sorbhaja. biyasana mon neng parjhalanan lesso palengngen ban maso' angen. tape mon la ambu neng e Bebek Rizki bhakal ngorange sakabbhinna serro polana arghana moda, kakanan nyaman, ban ta' sella'. kakananna ban enumanna dhuli dateng ta' abit. paladhinanna ta' bannya' caca dhaddhi tamoy hoso' ka kakanan ta' emba. Mon bada se andi' ana' kene' esadiyaaghi korse hosos na'-kana' se bada talena otaba' sabbhu' se ajaga na'-kana' ma:le' ta' ghagghar ka baba. Mushollana leggha nyaman.

Topic: food & beverages
Bada oreng se alako dhaddhi ter-ngater otaba se nyadiaaghi kakanan se esebbhut katering. Kalakowan areya biasana nantos oreng messen mon dhing alakowa. Lakar ta' mabi' bannya' pesse polana ta' majhagha barung otaba lestoran. Biasana reng messen bisa dari oreng se amantana, acara onjhangan molod, otaba ghun messen biasa. Bisa keya. Jha' kalakowanna kan lakar dantos reng messen se terro pajuwa. Ya mon tada' neng-enneng. Make dayya ta' kera bada kakanan se bhakal baruy otaba bau polana ta' paju. Tokang katering areya bisa alako neng romana dhibi' otaba menjham daporra oreng. Se alako areya banne ghun bisa ka reng bine'. Reng lake' pada keya se dhaddhi tokang katering.

Topic: food & beverages
Tang sepopoh asmanah mbuk Mai, setiyah mbuk Mai teppak'en ngandung lema' bulen. Berik sore engkok eceretaen tang majedhi' se reya areya ramanah mbuk Mai, mon mbuk Mai terro ngakannah nasek serpang. Masalanah mlarat nyareh nasek serpang mon le sore. Tapeh, lakar deri segilok'en ngandung mbuk Mai lakar senneng ngakan nasek serpang mon egebey sarapen gulagguh. Lakenah mbuk Mai bik tang majedhi' aherra keleleng nyareh oreng se ajhuwel nasek serpang, tapeh le sampek abit tak dik nemmoh. Mbuk Mai sampek ngambul lok endek ngakan se laen, polanah lok olle nasek serpang. Kedegghu'en teppak'en gulagguh lakenah mbuk Mai entar melleh nasek serpang se biasa langghenan, san olle nasek serpang jiyah mbuk Mai ngakan sambih senneng. 

Topic: food & beverages
Mun e restoran otabe rumah makan se berkelas, kakanan riya ta` pera` sakadhar rasa bi` suasana kennenganna, tape soal kabhagusanna tampilan se bhakal e sajiaghi ka pelanggan. Marena masa`an lah siap e sajiaghi, para koki biasana ngatur macem pereng, ben apa bhai alat ngakan se kodhu asajiaghi ka pelanggan. ta` pera` ruwa, model kakanan ben kerapian kakanan ye e tengghu ghellu, kadhang ye eberri` hiasan seledri otabe tomat ben laenna se e abes bhagus. Salaen ruwa enga` tampilan minuman se e pesen ye angghuystroberi, ceri otabe buwa laenna. Bisa coklat atau apa bahei se penting e abes enga` elegan. Tambe bhagus tampilanna salaenna rasa kiya, biasana tambe larang regghena. Ye nyamana restoran etangale larangnga ce` jelassa.  

Topic: food & beverages
"Kandungan gizi nneg delem bhendheng riah luar biasah ghebey sombher protein se cek tegghinah. Cara presto riah ngelembuk aghi lang-tolang ben sisik se bennyak kandungan kalsiumah. Kabbhinah bisa e kakan kecuali esseh tabuk ben insang se le e buweng. Per 100 gram bhendheng andik kandungan protein sebennyak 17,1 gr, tebhenah bisa menoen kabhutoan protein abek delem seareh. Delem seareh ta-ratah abek bhuto sekitar 50 gr protein. Delem 100 gram, bhendheng kiah andik lemak sebennyak 20,3 gram. Kandungan lemak riah le pasti beccek ghebey abek marghenah bhendheng presto kiah andik toronan accem lemak omega 3 arobeh ERA, EPA, ben DHA. Accem lemak riah e kenal bisa ngingkataghi kecerdasen otak," ocak Ahmad, ahli gizi Institut Pertanian Bogor.

Topic: food & beverages
HeHa engghi ka'dhinto tempat wisata se samangken hits neng media sosial. HeHa ka'dhinto wisata se bdaha neng kota Jogja. Ampon lok parlo raghuaghin manabi neng Jogja neka lakar la bannyak kennengan se parlo ekedetengeh, salah settongah HeHa jariya. HeHa badha duwa'. Badha se pemandangan pegunongan ban badha se pemandangan tase'. manabi kulah senneng se Pemandangan tase' amargha tase' neng pantai selatan neka bhagussah loar biasa, napah pole manabi e tengale dhari attas. HeHa neka, kennengah lomayan tengghi, daddhi hamper saloroh pemandangan jogja panengale tase' neka parak ekacapok kabbhi. Pemandangan se bhagus e tengale engghi ka'dhinto teppak lagguh kabhut otaba sore sambih nengale sunset mata areh neka.

Topic: leisures
Acara halal bi halal riyah keng bedeh neng negereh Indonesia. Neng negereh laen termasok Mekkah kedibik, tadek nyamanah acara hala bi halal mon semarenah oreng abhejheng idul fitri riyah. Acara halal bi halal riyah neng Indonesia lomrah apapole neng Polo Jebeh ben Medhureh, acara halal bi halal riyah acara se menta seporah dek sekabbinah oreng mon andik salah ben mukkak lembaran anyar, biasanah acara riyah gennak ben acara kan-ngakan reng-bereng deddhi rammeh mon akompol. Acara halal bi halal riyah bedeh neng roma ben neng kantor biasanah se ebedehagih tak jeuh deri tanggel settong syawwal otabe lok abit deri idul fitri. 

Topic: religion
Manabi sampeyan ka Madhura, tapeh lajunnah neka meyos ka Sumenep, sampeyan kodhu onenge manabi e ka'dhissah neka terkenal sareng Ta'al. Ta'al engghi ka'dhinto sala settong wa' buwa'an se cokop kasohor neng Madhura namong Coman bisa odhi'neng Sumenep Bein. Kabannya'an dhari aeng Ta'al ka'dhinto Reng oreng ka'dhissah e padaddhi tuwak otabah mangken bisa daddhi cokkah. Nah melannah dhari neka, sadhajana oreng jareya manabi ka Sumenep ghi engak ka Ta'al sebab neng daera Bhangkalan sobhung kakanan riah, bedennah ghinneng daerah temor Sumenep nekah. Daddhi samangken manabi terro taoah Ta'al dhari Sumenep jhak kalep melleh ghi, nyaman ban manes sarah e ka'dhissah tor je rajeh buwennah.

Topic: culture & heritage
Bungong Jeumpa areya lagghu asal Aceh. Agghidhanna Ibraham Adruh. Bungong Jeumpa dhibi’ andi’ arte kembhang cempaka. Bi’ oreng Aceh, kembhang cempaka andi’ arte husus polana dhaddhi ciri khas dari kesultanan Aceh. Salaen jiya, kembhang jiya andi’ barna se laen. Areya pote abak ngoneng. Biyasana, kembhang cempaka bau se ro’om. Oreng Aceh kerrep namen neng bannya’ taneyanna romana. Lagghu, Bungong Jeumpa reya keya andi’ arte pabhajheng ka na’-kana’ ngoda ghabay madapa’ nyaman ban sennengnga neddha’ ban odi’ neng Aceh. Lagghu se kalowar areya biyasana eghuna’aghi sambi atari. Ajhijhir bannya’ oreng. Satengnga asela. Amaen bi’ tanangnga, algghu reya kalowar dalem kabada’an ranyeng. Polana mon ta’ ranyeng, ta’ katela jha’ oreng jiya bisa senneng.

Topic: culture & heritage
A maen musik karawitan manorot kaula neka cokop mlarat jughan ban kodhu ghaduwan feeling se koat. Melannah a maen sala settong alat musik se anyamah Balungan jareya aesse badha 8 notasi dhari Doremi fasolasi do. Nah, dhari 8 notasi paneka biasannah kita ajhar ghellun cara nottok epon akadhi napah, cara masok ka lagu akadhi napah cara ambil ambal akadhi napah. Sadhajana ampon la badah teknikkah bhik-dhibik edeng. Manabi cara nottok engghi ka'dhinto, teppa'a maen kdhunnah ngangghuy duwa'tanang, settongah ghabay nottok, settongah ghabay negghuk Balungan san la mareh etoktok. Nah, ka'dhinto lakar la semmoh kodhu badha konsentrasi se koat sebab otak kanan Kacer lajuh agerrak ban alakoh. Manabi cara nottok epon sala bhakal sala monyennah.

Topic: culture & heritage
Manabi oreng laen ngajalane pasah senen kemes jareya amargha badha sonnah Rosulullah SAW ban dhalam hadis jareya lakar la epatonton. oreng kabanya'an adhabu manabi ngalakone saghalana neka lakar lillahita'ala. Namong manorot kulah lok anapah anab kita neka ngalakone sonnah otaba ibada jareya ngarep settong arebhan ka guste Allah. Ngarebbeh neka lakar dha' se ghaduwan dunnyah, benne se dhingghal neng dunnyah. Amargha se badha neng dhunnyah mangken la a dhingghal dha' neka konseppah makeh kita bein lok oneng bileh kita neka e pondhut sareng se kobesah. Kita ngalakoneh saghalana lakar la kodhu lilahita'ala tapeh lokanapah manabi kita menta arebhan ka se kobesah. 

Topic: religion
Penelitian se ngebhukteaghi jhek aberkak kennek bis angorangen resiko mateh ngodeh jiah bisa madheddhihaghi temoan jiah ghebey ngepromosiaghi aberkak dheddhih begien deri obhet gaya odik. Keng ghik bedeh pekkeran e delem masyarakat jhek aberkak jiah ghik termasok apede keras se e kaitaghi bik mateh jantung ngedadak. Tapeh Pedisic ben timmah ngocak jhek se kadik jiah kennek kemungkinannah. Ben e bhendhingin bik manfatteh, resiko mateh jheu lebbi kennek deripada manfaat se bisa e kolle deri akak berkak kennek.Mangkanah oreng jiah seenjek eng kodhu aberkak seenjek eng 75 menit perminggu. Bektoh jiah sesuai bik pedoman WHO se ngocak jhek oreng tuah omor 18 sampe 64 kodhu apede minimal sejiah bhen minggu.

Topic: sports
Sefat kennengngan cora’ pagghun bada tengka se kodhu ejaga ban eberri’ kennengngan se paleng attas dalem ngadhebbhi odi’. Tape bannya’ dari lakona oreng se la katela lebat mata, eghambaraghi lebat karja otaba lalako se bisa masenneng ka oreng se narema. Ajiya ekaraddhu polana ejhelling lebat rassana ate otaba bhadhanna. Sala settongnga areya lebat laghu. Bannya’ laghu se kalowar aghambaraghi kaodi’anna oreng se bada neng kennengngenna bang-sebang. Laghu jiya dhaddhi bakkel kaangghuy oreng se terro taowa tengkana manossa se bada neng kennengngenna bang-sebang jiya. Da’ramma carana ta’ epadapa’ dalem kabada’an careta se lanjhang. Carana dari monyena ban sowara se kalowar, cora’ oreng ghita’ osa nyare tao se lebbi jellas pole. Neng laghu areya la epadapa’ dalem kabada’an arassa. Laghu jiya dalem arte, andi’ rassa se kodhu ekala’ bi’ oreng se lakar senneng ka kabada’an jiya (Kesenian). Contona iya areya neng laghu se ajudul Selendang Mayang se dari Jambi.

Topic: culture & heritage
Bhakto areh ahad kaula sareng kaloarga entar ka Hotel neng daerah Sorbhaja ghabay ngenep manabi ca'en reng oreng Jakarta neka oca'en staycation. Melannah terro a kompollah sareng kaloargha ban nekmataghin preien selama 2 hare nek. makeh terkessan sekejji' tape manorot kulah aneka bermakna. Mangkan dhari Madhura ka Sorbhaja  saketar pokol 2 siang, lajuh entar ka hotel, depak hotel langsong ka kamar ban lastare neka, meyos ka mall neng daerah sekanjeh. Amargha kaula sareng kaloargha terro ngakan neng luar hotel daddhinna meyos ka mall neng daerah Wonokromo, sambih ngajeg kan penakan a maen neng mall. neng mall badha 3 jam an lajuh abelih ka hotel ban ataceretah e ka'issahh.

Topic: leisures
Evolusi se e lakonen bik IOC selama abad ke 20 ben 21 le marghein beberempah perubahan neng penyelenggaraan Olimpiade. Beberempah penyesuaian e lakonen, termasok penciptaan Olimpiade Musim Dingin ghebey olahraga es ben salju, Paralimpiade ghebey atlet bik kekorangan fisik ben Olimpiade remaja ghebey para atlet remaja. Delem perkembangannah, Olimpiade le mareh ngehadapin bennyak tantangan akadik pemboikotan, ngangghuy bhet obheten se e larang, penyuapan ben terorisme. Olimpiade kiah dheddhih kesempaten rajeh ghebey kottah ben neghereh tuan roma ghebey nampilaghi abek eng dek matanah dhunnyah. Bedeh beberempah ritualben simbol Olimpiade, akadik bendera ben obor Olimpiade, serta upacara pembukaan ben penutupan. Lebbi deri 13.000 atlet saingan neng Olimpiade Musim panas ben Musim Dingin.

Topic: sports
Sala settong olahraga se paleng ghempang sarah manorot kulah sepedaan seh. Se eka'dhimmah lakaran bherengah neka paste bedeh neng man kamman. Namong kan lok sadhajana neka bisa melleh sepeda se anyar ban khusus aghin ka jhalanan jhau alias sepeda ghunong. Namong mela dhari paneka biasannah manabi kulah terro melleh sepeda, kulah lakaran biasa nabung seh. Carannah melleh sepeda engghi ka'dhinto, kulah nabung dhari penghaselan kulah sa njek'eng neka se areh bedeh se ekatabhung. Lajuh dha' neka tahan jha' sampe' melleh bhareng se eka'dhimmah neka sobhung ghunannah ban lok e kaparlo. lajuh se terakher pe sabber manabi terro melleh dhari pessennah dhibi'.

Topic: sports
Dhimen Gunong Jeddih se bedeh e Kecamadhen Socah Kottah Bangkalan nekah ghik aropaaghi gunong betoh kapor biasa. Tapeh, magghi deiyeh engkok sekancaan sereng entar amaen dek kassah pas gik SD. Lembek engkok mon entar maen rek-narek teppak  nas-panassah bik cah-kancah. Amaen dek kassah keng aberkak, ampo maen tek-ngeteken, otabe gobak sodor. Kadheng, engkok bik tang kancah keng entar dhek kassah negguh trek se ngebeh betoh kapor se mareh ekerruk deri gunong. Gunong Jeddih riyah sereng egebey tempat amaen bik nak-kanak, polanah kennenganna luas. Maggih nas-panas mon entar amaen dek Gunong Jeddih cek peraggha deger loppaen dek bektoh. Biasanah reng-oreng ngodhenah bennyak entar foto neng kassah amargeh neng Gunong Jeddih andik pemandangan se genteng.

Topic: leisures
Bada wisata se bada neng Sampang. Arowa otama mondul kaada’, kennengngenna ramme edatengnge bannya’ na’-kana’ ngoda. Kennengngenna bada neng Katapang. Ghi’ ka daja Sampang. Nyamana Torowan. Torowan areya kennengngenna, bada aeng ghangghar dari attas ka baba. Se ma laen bi’ wisata se laen, polana aeng ghagghar arowa langsong ghagghar ka tase’. Mon entar bakto marena Asar, bada are se kakonengan matera’ aeng ghagghar. Bannya’ na’-kana’ ngoda entar lakar neng marena Asar. Keng marena la bada, kennengngan areya la ta’ bannya’ pole reng se entar. Polana neng Madhura ghi’ bannya’ wisata se la jhagha la ngalae wisata Torowan. Tape ghun-pagghun. Neng Madhura monla kaada’ aghabay wisata, ajiya ghun ramme neng ada’ malolo. Mon jan ka budi. La ta’ kera ramme pole.

Topic: leisures
Olahraga otabah ca' Madhurenah neka a pede engghi ka'dhinto sala settong kagiadhen agerak aghin badhan se aberrik efek secara kasalorohan. Olahraga ka'dhinto bannyak. Macemmah, bannya' sarah lok coman a rennag bisaos, namong badha a lari, a sennam, berkak, nari, yoga ban kagiadan se ngalateh otot paneka. Manfaattah bannyak sarah bhagi kasehadhan, salaen ghabay ngarangsang otot badhanah manossah manabi kita a pede jareya bhakal manengkat aghin sistem kekebalan tubuh nah masnossah tor nengkataghin kakebalan sareng ngalateh kakoatan otot fesekkah badhan. Kalabhan dhari paneka penteng sarah ghabay sadhajana oreng ngalakoen olahraga minimal 3 kaleh dhalam sa mengghu saenggha, badhan bisa nyaman tor sehat.

Topic: sports
Tatanggha riya ye oreng se odi'na bede neng kanan kacer ben ade' budi na abe' dhibi'. Mun neng islam nyebhutaghi tatanggha riya ye 40 bengko dari kanan kacer ben ade' budina e lingkungan bengkona abe'. Endi' tatanggha kodhu e moljaaghi, panengnga mun bede apa-apa ye se pertama tao kan tatanggha benni taretan, kecuali taretanna dhaddhi tatangghana. Mun sake' bi' minta tolong ye paste bhutoh tatanggha. Mangkana pa lebur ka tatanggha. Jhe' nyator jhube'na tatanggha, ampo aberri' mun bede ka tatanggha se bhutoh ben pole jhe'masella' ka tatanggha. Oreng odi' riya paste bhutoh reng laen. Manossa panengnga makhluk sosial se ta' bisa odi' mun tade' reng laen 

Topic: slice of life
Banne olle senneng mon ngeba oreng ka calaka'. Maske kennengngan ganteng mon serrem apa ghunana keya. Neng sala settong kennengngan tegghi neng Jaba Bara'. Neng babana bato tegghi jiya lakar bada songay se aengnge bhenneng. Aengnga ta' lekko sakale maske bannya' oreng cebbhung neng dalemma. Dari kanca ka kanca, engko' ghun ajhellingaghi oreng cebbhung dari baba. Bada keya se nyoba alonca' dari attas bato tegghi ka songay langsong. Oreng jiya engko' ta' kennal. Ngakona lakar dari Jogja. Oreng Jogja ajiya ka attas. Nalar ka kennengngan se laen maske neng jiya bada jhalan se lakar khusus entar ka attas. Marena jiya, dari attas oreng Jogja jiya alonca'. Banne ghagghar ka baba. Celana se eyangghuy oreng Jogja jiya takae' ka kaju se bada neng seddi'en. Ta' taona oreng jiya labu ka kennengngan maba se laen. Etarema bannya' ka'-bhungka'an ban etarema bato keya. Langsong bhangka neng kennengngan bakto jiya.

Topic: sports
Lambannah ghuruh kaula neka segghut ngajher neng dhalam kellas e bendhing aghin e loar kellas. Napah pole neka ghuru olahraga kulah binek ban la ampon aomor jarea. Mela dhari paneka kulah segghut nolongen manabi la ampon dheteng ka kellas sebab manabi a jhalan neka semmoh mlarat sokonnah. jaang sarah ghuru neka ngajhar neng kellas ban hapir lok toman jaruah. Badha settog bhakto kulah a rassah bidennah olahraga e dhalam ban loar kellas lebbhi nyaman neng loar kellas sebab arassah lebbhi sehat badhan ban ngaloaren pello ruah saenggha sistem metabolisme badhan neka sae ban bhagus ka kasehadhan. Daddhi molae jareya ghuru kulah a pangrasah ban akherrah bisa ngajhar neng lapangan pole.

Topic: sports
Manabi kaulah stres amargha kalakoan  ruah kaulah segghut buruh meyos ka Jogja, nompak seppor se coman se areh mangkat mole. Jhalan entar ka Jogja coman 5 jam dhari Sorbhaja ka Jogja. Ka Jogja paleng coman a lan-jhalan ka Malioboro sareng kota tuah. Mangkat pokol 3 sobbhu dhari Sorbhaja depak kol 8 pagi, nah neka dhari stasiun meyos naik grab entar ka Malioboro alenjelen. neng dhissa kaula a belenje sapuassah Lajuh entar ka Kottah Tuah nompak Dokar. seneng Sarah nompak Dokar neng Jogja, acorak oreng keraton Bein pokok eng Mon la nompak Dokar ryah. lastarennah jariya , Lajuh entar abelenjeh ban nyareh Ngakan neng Jogja, makanan se esareh engghi ka'dhinto Gudeg. Pokok eng manabi Ka Jogja kadhibi'en ghi cokop parlo ngandalaghin Gojek otaba Grab ghabay kancah perjalanan.

Topic: leisures
Bennyak'en manossah riyah ningkatagih kabutohan odik'en, gebey ngecokopagih dek kabutohannah ben pengeterronah manossah riyah butoh pesse gebey melleh kabbhinah. Oreng andik pesse tentonah margenah alakoh, kebennyak'en oreng riyah alakoh neng kantor. Oreng se alakoh neng kantor andik'en swasta otabe andik'en pemerentah pasteh andik atoran se kodhu etorok'en ben karyawannah. Atoran jiyah gebey kabbhi karyawan sampe bos neng kantor jiyah, molaen deri bektoh masok deteng ben mole, mon tellat masok, sampe mon ijin prei. Neng kantor riyah pasteh bennyak karyawannah se edimmah karyawan riyah andik sifat se bideh. Tak jarang mon dek kantor teppak ngelakoneh tugas bedeh se lok senneng otabe bideh pendapat, mangkanah mon alakoh neng kantor riyah kodhu bisa nahan ego.

Topic: business
Filem se-kasean otaba ta-cintaan se lebur. filem parjhudhuwan se di budina binina neser ongghu da' ka lakena. se bine' soghi, se lake' kalowaran tentara. filem reya asalla dari Naghara Tabe Perreng Cena. Areya ngajhari kita kabbhi kaangghuy neser kalaban ta' ngarep balesan langsong otaba terro eyalemma maso se bine'. areya cinta se ehlas ban se lake' segghut nyangsara polana binina, tape se lake' ta' matao nyangsarana sakale, pagghun eyerrep kantos se bine' aherra tao jha' lakena reya ajhuwang ghu-ongghu kaangghuy masenneng ban mabhunga binena. Filem reya bhaghus sara econgngo' oreng se la akalowarga otaba se ghita' ma'le kalowargana odi' senneng. Se Lake' nyamana Liu Qing ganteng, kowat ban ta' toman kala mon atokar  maso moso. Poko' mon lakon reya mennang malolo lebur polana oreng ta' senneng mon lakon reya kala.

Topic: leisures
Kakanan paleng terkenal mon bedeh se ngeding kata "Medhureh" jiah le pasteh sate, ghennak bik logatteh. Reng-oreng medhureh bennyak se ajhuel sate neng luar medhureh. Jhek u jheu, neng Sorbhaja bhein le bennyak sarah. Sala sittong sate medhureh se nyaman neng Jhaba jiah sate-soto neng Karang Menjangan. E kocak sate-soto polanah berungah lok cuma ajhuelen sate, tapeh soto dhaghing kiah. Satenah cem-macem. Bedeh sate ajam, mbik, bik sapeh. Sotonah soto dhaghing mbik bik sapeh. Sate ben soto dhaghing riah le cek khasseh Medhureh. Make neng Medhureh jarang kiah se nyuel "sate madura" tapeh keng sate ben soto dhaghing neng banner berungah.

Topic: food & beverages
WHO nganjuraghi ngakan bue sabenyak 150 gram bhen areh. 150 gram ben areh ariyah padeh moso ngakan 3 bue gheddeng ambon se okoran seddheng. Bue-bue ariyah bisa dheddhi sombher serat ghebey bheden. Benyak manfaatdhe ngakan bue bhen areh, engak ajhegeh kasehadhen usus, abentoh makle tak sembelit ben majheu dheri sake; tabung otabe sakek ning pencernaan. Mon adnhi' kabiasaan ngakan serat dheri bue kiyah bisa abhentoh majheu dheri resiko kangker usus. Mon tak bilebbi ngakan bue bhen areh, manfaat ngakan bue pati benyak ka bheden. Ngakan bue ariyah bisa bile'eh bhein. Bisah ngakan bue sebellun ngakan otabe samarenah ngakan berre' engak nase'. 

Topic: food & beverages
Neng roma dhelem, mon bedeh holan oreng mateh mesteh reng-oreng ngebey jhejhen kabbhi. Apah pole mon holannah je-raje'en. Misallah ghik e pabhereng bik acara laen, kadik pelet kandung, otabeh molodhen. Jhejhen se setianah ampo e ghebey jiah risol mayo, burger, ben sandwich (keng mon neng dinnak e sebbhuteh sanduwes). Make nyamanah padeh, jhek le la-ala neng dhisah, essenah ampo laen dhibik. Risol mayonah ampo soghi esseh, bedeh telor, sosis, ben mayones. Keng mon ghebey burgerah dheghingah ampo ngebey dhibik polanah lebbi nyaman ben lebbi arassah. Sala per sittong bigghi'eng lok pateh rajeh otabeh kennek ellun. Dheddhih okorannah pas. Mon sandwich essenah telor orak-arik.

Topic: food & beverages
Sapah se tak kenal kormah? Kabbhi oreng utamanah se muslim pastih kenal moso buwe kormah riyah. Salah sittong buwe se bedhe ning al-quran. Selain krna anjuran ngakan kormah dheri nabi, ngakan kormah ternyata andik cem-macem manfaat. Benyak penelitian se ngocak mon korman riyah bede kandungan duwe' per telloh dheri ghuleh otabeh pemanis alami. Bede penelitian se ngocak kiyah mon nagakan 7 kormah, padeh moso ngakan 70 gram unsur penting dheri vitamin se e kaperlo bheden. Jumlah vitamin ruah bhekal bhentoh bheden makaluar racun se bede. Benyak cem-macemmah kormah, se kerreng sampek se becca. Biasanah oreng benyak ngakan kormah ning bulen sa'-pasaan. 

Topic: food & beverages
Cara maelang sompek salah settongnga bi` nanem taneman e bengko. Aghebey bengko dhaddhi bhagus ben taromat se alami ye ben cara nambei bengko bi` bannya`na taneman. Misalla enga` macem kembhang neng pot, tombuwan TOGA (Taneman Obat Keluarga), un daunan. Ngabes pemandangan neng daerah kotta se kabannya`an bangunan tengghi ye ma bhusen kiya ka mata. Mata riya bhutoh se seggher ben alami. Ye ruwa jhu ejhuan. Coba` mun bengko tade` tanemanna sakale, asli sompek ongghu. Mun ghu lagghu nengghu se jhu ejhu bhakal cengar ye mata riya. Etambeh mun bede suarana aeng, misalla ngobu akuarium otabe kolam jhuko` edhi`na taneman. Lebur ongghu kan.

Topic: slice of life
Daddhi olahragawan neka lakaran lok ghampang ban kodhuna bedeh latar kabudinnah arapah jareya mak daddhi atlet otaba oreng se sennang a pede. Bannyak sarah oreng se senneng a pede tapeh neka daddhi a pinda haluen ghebey ngonten neng medsos kalabhan terro daddhi motivatorrah. Bedeh jughan se la ampon daddhi pelateh ban bannyak moreddeh bisaos. Daddi olahragawan jareya lok pang ghampang sebab sadhajana neka bhutoh proses se lanjhang, ban tak sakejje' pastennah bhutoh bhaktoh. Misallah sampeyan terro ghaduwan badhan se sae, ghi kodhuna lakar alateh ban kohu nge gym latean ngangka' bebban kalabhan terro badhan se bhagus saenggha bhuktennah mangken lakar la bhutoh bannyak bhakto tor pasabbher.

Topic: sports
Kake mon terro andi'a enga' se ganteng, ghi' kene' kake perna apa enja' maen lar-talaran neng kan klampok. Engko' sabbhanna maen lar-talaran neng kan klampok. Mon da'-kada'en engko' eyajhak tang kanca. Neng Madrasa bada kan kalampok se abak tegghi. Maske bhungkana tegghi, kan kalampok areya ghi' bada kaju ka-cangkana. Dhaddhi ghampang talaranna. Bi' nyai la ta' ebaghi maen lar-talaran koca'en tako' labu. Ya mangkana bhender ongghu. Tang kanca tareppa'en jiya labu ghentang. Pojhur bhadhanna ta' pa-apa. Ghun loka kene'. Tape maske olle loka kene', engko' ban tang kanca olle klampok. Ekakan neng attas keng. Parkara ta' amet, engko' ban tang kanca eghighir nyai. Kake mon ghi' kene', coro' kodhu nyoba' pa-apa se kake kasennengnge. Ma'le mon towa, kake bisa ngenga'e pole seteya. 

Topic: sports
Manabih jhaman lamba' sendok neka epelolong sareng seppoh. Amargha sakeng aregghannah, ban oreng lambha' lok ngangghep jariya areggheh. Boh sang samangken, sendok neka ampon la ongghe regghennah la larang, lambha' sebedde neka ghen pa' ebhuen, tapeh samangken la dhepak tello poloan ebhuh. Serah se ngobengah ? mon tak ngarep ghaduwannah reng tuah. Lakar mon reng ambe' neka dhujen nabung pan apan e kgabhay potra potrennah. La ampon a bhukteh samangken, panapan larang tapeh warisan reng seppo pagghun badha. Dhu ma cek asokkorrah buleh ghaduwan reng seppo se dhujen le melleh pikakassah dhapor ghabay tabungannah nak anak'eng mangken san le tuah.

Topic: food & beverages
Paleng nyaman riyah lakar nengghuh sepakbola deri roma lebet TV. Apapole mon lakar sepak bola jiyah pertandingannah jeuh  neng luar kottah otabe luar negeri. Polanah ajelling lebet TV riyah mon esiaragih sore otabeh malem bisa pas deddhi hiburen semarenah alakoh seareh bik pendet kelakoan. Ajelling sepak bola deri TV lok kalah lebur, makle rammeh bisa ajhek tretan otabeh kanacanh gebey nengguh acara jiyah reng-bereng. Male sajjhen lebur jek loppaen dek kopinah ben kacangah gebey ghukgangghuk pas negguh jiyah. Negguh acara sepak bola maggih bedeh iklannah tapeh iklannah jiyah lok abit, negguh deri TV padeh leburrah ben negguh langsung dek stadion. 

Topic: sports
Tajin Palappa iye riya pade bi` nase` sodu, masa`an khas Situbondo, tape biasana pera` ejhual e Kota Situbondona. Masa`an se asalla dari tajin se e palappae.Tajin ariya dari nase` se e campor santan otabe aeng biasa. Etambai ghangan kangkong bi` palappa kacang se biasana e angghuy rojag. Salaenna ruwa tambe nyaman mun angghuy gorengan ote-ote etambe karopok. Tajin Palappa ejhual mode padena nase` sodu ye ruwa Rp 7.000,00 otabe Rp 8.000,00 mun etambei gorengan ote-ote. Sarapan khassa oreng Situbondo kota. Masa`an riya pera` bede ebahkto lagghu polana ta` nyaman mun ekakan siang otabe malem. Bedena e daerah pinggiran kota Situbondo semma`na alun-alun kota.

Topic: food & beverages
Selaen ngehindarin anak deri amaen e luar roma tanpa pengawasan, kegiaten ektrakulikuler ternyata merrik bennyak manfaat. Pertama, bisa ningkataghi aktivitas fiisk ghebey nak kanak. Kegiaten apah se biasanah e lakonen anak semarenah sekolah? Amaen game apah negghuh TV sampe sore? Saongghunah lok masalah ngelakonen kegiaten ajiah, tapeh mon terlalu sering kebiasaan riah bisa ngebey ajiah males agerak. Apah pole mon kegiaten jiah e bherengin bik kakanan cemilan lok sehat. tentoh bhein kebiasaan jiah bisa nimbulaghi masalah kesehaten anak e budien. Maka deri jiah, penteng ghebey oreng tuah otabeh wali norok ngebujuk nak kanak male agabng ekskul klub olahraga neng sekolaan.

Topic: sports
E delem acara Galaxy Unpacked se judullah "Epic nights are coming" teppak areh Kemes 2 Januari, Samsung e yakinin terro ngenalaghi jehjheren hp flagship teranyar se kocak eng nyamanah Galaxy S23 Series. Lok cuma smartphone, sejumlah kabher se beredar ngocak jhek Samsung kiah terro ngumumaghi lini laptop anyarrah, Galaxy Book3. Jurnalis KompasTekno, Galuh Putri Riyanto, bhereng awak media deri Indonesia le bedeh neng Singapura ghebey negghuh bhereng alias watch party "Galaxy Unpacked 2023". Acara watch party Unpacked 2023 se e gelar neng SIngapura jiah kiah e hadirin bik bennyak awak media laen deri bennyak neghereh khususseh wilayah Asia Tenggara bik Australia.

Topic: technology
Bhegi sabegin oreng, a wisata ka alam lebbi nyaman katembheng a wisata ning wisata kota engak taman bermain otabeh mall. Bede kiyah oreng se sabeligheh, lebbi senneng wisata ka mall dheripada wisata ka ghunong otabeh oantai. Reng-reng andik ka sennegan beng sebeng. Tapeh biasanah oreng se tinggal ning kottah, biasanah mon liburan sering entar ka alam. Polanah re saareh la sompek moso jhelen se macet ben roma se lak-sellak. Mon entar ka alam, arassah a nyabeh pole ben matah dimanjakan moso se jo-ijo dheri ka'-bhungkaan otabeh kebun-kebun. Lebbi nyaman a wisata ka alam, apapola mon nyambih anak, nyaman entar ka kennengan engak kebun binatang. Sekalian liburan, sekalian anak ajher hewan-hewan ning kebun binatang. 

Topic: leisures
Neng Barta bada tari anyama Tari Ronggeng Blantek. Tari Ronggeng Blantek jiya ekoca’ asalla dari etnis Betawi se andi lalako santa’ ban lalako se ceppet semangaddha. Tari jiya biyasana elakone bi’ oreng bine’ se eberri’ lagghu se lagghuna dari alat lagghu tradisional Betawi. Areya bada trompet, trombone, baritone, kendhang, gong, simbal, ban tehyan. Se nari rowa biyasana ngangghuy kalambhi se ana-barna tera’ senga’ bhiru daun, koneng, mera, ban bhikakas se bada neng cetaggha bada kembhang se ana-barna keya. Tari ajiya biyasana elakone ghabay ngaghunge tamoy se eyundang dalem acara-acara se raja. Koca’en tari reya kodhu esambhut dalem kabada’an senneng otaba ghumbira. Ma’le atena se nari ban oreng se dateng nyongngo’, arowa ta’ dateng dalem kabada’an sossa otaba dalem acarana ta’ sossa dhing nyungngo’ tariyan Ronggeng Blantek se dari Betawi jiya.

Topic: culture & heritage
Es teh ye termasuk de` minuman se bannya` oreng sennenge. Edimma dimma sateya bannya` barung otabe cafe, depot otabe restoran. Maste ta` lopot ben kehadiran es teh dhaddhi menu utama. Arapa? Minuman tradisonal dari tanaman teh riya se pagghun nyaman e jhilena oreng. Proses ghebeyye se alami ta` maelang cita rasana teh asli. Cokop e berri` aeng ngalkal ben aeng cellep sakone`, teros sajiaghi otabe etambei es ben ghule. La seger paranan. dhang kadhang ta` parlo neh aneh, se penting pera` es teh la cokop. Salaen ruwa es teh ye ahasillaghi kaontongan se lumayan raja ghebey oreng se ajhual. Bhandha sakone` pera` aeng bi` teh seh mode pas etambei es ben ghula, marelah. Nyaman kan?

Topic: food & beverages